|  |  |
| --- | --- |
|  |  *See artikkel räägib sporditerminist; mustkunstitriki kohta vaata artiklit Kübaratrikk (mustkunst)* |

---

Rahulolev Juventuse mängija Franco Causio pilgutab fotograafile pärast kübaratriki saavutamist 1972. aasta 23. aprillil kohtumisel Juventus F.C. — F.C. Internazionale Milano tulemusega 3:0
Washington Capitalsi mängija Aleksandr Ovetškin ja jääle loobitud mütsid pärast tema sooritatud kübaratrikki 2010. aasta 7. veebruari kohtumisel Pittsburgh Penguinsiga
**Kübaratrikk** (inglise keeles *hat-trick* 'trikk kübaraga') on sporditermin, mis tähistab kolme järjestikust positiivset saavutust, näiteks ühe mängija sooritatud kolme väravat ühes mängus. Mõnes keeles ongi kasutusel kolmele viitav sõna *triplett*.

Ajalugu
-------

Väljend tuli käibele 1858. aastal kriketis, mil mängija H. H. Stephenson saavutas ühe mängu käigus kolm järjestikust väravat ning publikus korraldati tema toetuseks kübarasse raha korjandus. Hiljem võeti mõiste kasutusele ka teistel spordialadel, näiteks jalgpallis, hokis, vormel 1-s ja korvpallis.

Jalgpall ja jäähoki
-------------------

Kübaratrikiks nimetatakse jalgpallis ja jäähokis seda, kui üks mängija lööb ühes mängus kolm või enam väravat. Sama saavutust, kuid kahe löödud väravaga kutsutakse duubliks, nelja väravaga – pokkeriks, viie väravaga – pentatrikiks. Jalgpallis tähistab mõiste täiuslik (perfektne) kübaratrikk (*perfect hat-trick*) olukorda, kus üks mängija lööb ühe mängu sees värava mõlema jalaga, lisaks peaga.

Jäähokis tähistab mõiste *natural hat trick* olukorda, kus üks mängija lööb kolm väravat järjest. Gordie Howe' kübaratriki saavutamiseks peab mängija ühes jäähokimängus lööma värava, andma väravasöödu ja osalema kakluses.

Korvpall
--------

 *Pikemalt artiklis Kolmikduubel*
Korvpallis nimetatakse kübaratrikiks (ehk kolmikduubliks) seda, kui mängija kogub kolme statistilise näitaja arvestuses kahekohalise summa. Harilikult on need kolm näitajat visatud punktid, lauapallid ja resultatiivsed söödud, kuid võivad olla ka vaheltlõiked, blokeeritud visked, vastastelt välja meelitatud isiklikud vead või muudki.

Kübaratrikk spordiajakirjanduses
--------------------------------

Spordiajakirjanduses kasutatakse kübaratriki terminit vahel ka sportlaste või meeskondade suvaliste korduvate saavutuste puhul, mis on saadud ühe või mitme võistluse jooksul, tavaliselt peab neid olema 3. Näiteks võib kübaratrikiks nimetada tennisisti võite kolmel suure slämmi turniiril ühe hooaja jooksul; jalgpallimeeskonna võite kõigil kolmel riigisisesel põhivõistlusel: riigi meistrivõistlustel, riigi karikavõistlustel ja riigi superkarikavõistlustel; Vormel-1 ühe võidusõitja poolt kolme tingimuse sooritamine (need on: 1. pool-positsiooni ja kvalifikatsiooni saamine; 2. sõidu ringil parim läbitud aeg; 3. võit sellel sõidul) ja nii edasi. 

Mõiste on levinud ka spordivälistesse valdkondadesse, näiteks autondusse.

Viited
------

1. ↑  "Hat-trick". *Cambridge Dictionary*. Vaadatud 12.2.2022.
2. ↑  "Los equipos que han conseguido el Triplete en la historia del fútbol". *Goal*. Vaadatud 12.2.2022.
3. 1 2  "Misasi on kübaratrikk ning kes seda kõige paremini oskavad". *Spordijutud*. 2021. Vaadatud 12.2.2022.
4. 1 2  John Kreiser (7.10.2017). "Hockey's 'hat trick' traces roots to cricket". *NHL*. Vaadatud 12.2.2022.
5. ↑  "What is a penta-trick in football". *Fresh beautiful styl*. Vaadatud 12.2.2022.
6. ↑  John McGourty (25. jaanuar 2010). "Going inside the "Gordie Howe Hat Trick"". *Inside NHL*. NHL. Vaadatud 13. märtsil 2012.
7. ↑  "Subaru Foresteri kübaratrikk turvalisuse auhindadega". Vaadatud 12.2.2022.
8. ↑  "KÜBARATRIKK NCAPI KATSES - UUS PULSAR ON KOLMAS NISSAN, MIS SAI 2014. AASTAL EURO NCAPILT MAKSIMUMPUNKTID". 5.11.2014. Originaali arhiivikoopia seisuga 12.02.2022. Vaadatud 12.2.2022.